정조 23년
己未十一月十七日辰時上御誠正閣諸承旨持公事入侍三使臣同爲入侍大臣備局堂上引見入侍時左承旨鄭尙愚右承旨李庚運左副承旨徐有聞右副承旨李魯春同副承旨韓用鐸假注書尹致永事變假注書南吉寬記注官金景煥承膺祚直閣金近淳回還正使趙尙鎭副使徐瀅修書狀沈奎魯左議政沈煥之右議政李時秀判敦寧鄭民始上護軍金文淳兵曹判書李在學禮曹判書黃昇源戶曹判書趙鎭寬吏曹判書徐龍輔知訓鍊院事徐有大刑曹判書李義弼行護軍申大顯李得濟申大謙李漢豐吏曹參判李書九開城留守金勉柱執義曺允遂掌令金銑正言沈普永副修撰尹悌東諸臣以次進伏訖庚運讀奏慶尙監司申耆狀啓崇德殿參奉朴慶泰準朔代朴尙絅差出事用鐸讀奏平安監司韓用龜狀啓遺棄兒給料事全羅監司趙宗鉉啓本珍島郡反庫事江原監司南公轍啓本遺棄兒給料事有聞讀奏慶尙監司申耆狀啓勿待罪有旨祗受事尙愚讀奏慶尙監司申耆狀啓給馬有旨祗受事魯春讀奏江原監司南公轍啓本罪人金成傑蔚珍縣到配事罪人金興縣放送事平安監司韓用龜啓本罪人姜丁爲寧邊府到配事黃海監司朴基正啓本罪人韓得養兔山縣到配事京畿監司徐鼎修啓本殺獄罪人同推開坐事廣州留守金思穆狀啓時囚罪人等同推開坐事咸鏡監司具㢞啓本罪人等同推開坐事全羅監司趙宗鉉啓本罪人金衆望德蔚珍縣到配事分書判付訖庚運用鐸先退上曰三使臣進前上曰萬里行役無擾往返甚幸矣尙鎭曰王靈所曁善爲來往矣上曰彼中見聞果何如耶尙鎭曰猝乍間難以詳達矣上曰今番配天勅順付云耶尙鎭曰雖有譯輩之云云而未可的知矣上曰昨見齎字官手本間有邊撓今已討平云耶尙鎭曰略陳於別單中矣上曰注書持入也上敎瀅修曰朱書覓來而果皆緊要耶瀅修曰書下諸冊遍問於藏書宿儒而多不能辨其何等義例惟禮部尙書紀勻洞悉其源流如朱玉所編大全韻編事實年條逐編注釋稱爲大全諸本中最善本黎靖德所編語錄合編乃是池眉饒徽建安諸本之合錄者故稱爲全本而一在建寧一在淮安謂當次第覓來此後使行便鱗次付送必當如約今番所貿來者朱子大同集朱子實紀後漢書三帙而大同集中大全所不載之句語間多有之全集裒輯之役誠不可無此書矣上曰黃李眞本則終不可得耶瀅修曰黃李錄出以後屢經後人之重編眞本則必無見在者南京等處不知何如而燕京求之無益故專以諸錄之無遺見收者廣問矣上曰紀勻聞是陸學能知尊朱否瀅修曰紀勻之文學言語尊尙朱子且以近日俗學之背朱子從小品大以爲憂前日則未知如何而近來則似專尊朱子矣上曰朱書如是絶貴必因俗尙之宗陸而然豈不可慨乎瀅修曰年來中原學術果多宗陸而朱書之絶貴未必不由於此矣上曰使臣先退可也尙鎭等先退出上曰次對爲之煥之等曰夜間聖體若何上曰一樣矣煥之等曰王大妃殿氣候何如上曰一樣矣煥之等曰惠慶宮氣候何如上曰一樣矣上命書榻敎曰都承旨右承旨許遞上敎鎭寬曰金吾赦文書果已修正耶鎭寬曰姑未及擧行矣上曰酬應爲難先退修正入啓而時囚亦於今日內捧供可也仍下詢曰時囚爲幾人鎭寬曰元有朋李允謙等二人矣上曰元有朋事一欲下敎者久矣怙勢虐民在法當繩而有朋始旣偸葬於他人墳山至近之地末又含憾逞憤無所不至而毁一村衆民之家竝及於旌門及祠版有國有法寧有如許悖惡之習乎況彼隻黃哥節孝卓然且孝廟朝先朝受敎莫重則有朋果是何人乃敢不有受敎作此罪犯耶徐有防按道時申飭立祠又立旌門者誠得宜矣東伯於査啓命下之後曲爲有朋之地許久延拖者極爲無狀以年前有司堂上時掩護備郞之事觀之辜恩大矣職在宰列又是文淸之子而有如此之罪雖文淸在世國體所關則其當師自師法自法渠敢不畏朝令乃爾予於近日安得無疲憊之勞乎精力則不如前而酬應則倍於前勞逸倒置朝體日卑整頓之責深有望於廟堂矣禁府堂上金履翼事尤萬萬駭然以次堂之次堂不待捧供之命挺身擔當捧入有朋漫漶之供如履翼者其敢若是無嚴乎此必有朋左右圖囑而然其怙勢蔑法與前後圖囑之狀一一捧供如不直招施威嚴問期於直招以入可也鎭寬承命先退仍命義弼曰卿亦先退刑曹赦文書修正以入可也義弼先退上曰政府諡坐爲之乎煥之曰姑未爲之將於賓對罷後籌司開坐爲計矣上曰昨見故將臣諡狀其生如昨今焉已矣適對水剌見其諡狀不忍進御仍以議諡事至夜酬應矣上敎漢豐曰年前有禁軍馬逸入闕中之事而今番又有幺麽馬兵何不直治有此草記論罪添一酬應之端此草記還給而以夜禁言之直提學以下捉卽草記古例則然而近豈無一名士之犯夜而尙無草記之事乎松禁又何其泛忽也日前使金錫泰四山摘奸則斫根夥然從前申飭之本意果安在哉訓將之前後眷庇何如則乃敢若是其可曰今日朝廷有紀綱乎仍敎在學曰授卿兵判後門禁等事意或稍勝而向來誓戒時事今番軍馬之逸入可知其門禁之不善申飭卿欲工謀而然矣煥之曰陳田起墾處三年減稅乃是國典也旣曰陳田則無論流來舊陳與近年永災如有還爲起墾之處自當均施減稅之典矣惟其流來舊陳荒廢已久用力多而食效少故雖減三年之稅民猶有遲疑却顧不肯耕墾者故年前因嶺南道臣李泰永之狀請特許降等亶出於薄賦勸農之至意若其近年永災雖曰成川浦落旣是被災前時起之田則其耕墾之難易比之流來舊陳向然不同減稅固可也決不可通同擧論於降等之中而伊時道臣之以壬子成川浦沙竝請降等未免混圇至於翌年還實之覆沙名邑與川浦竝論尤爲不審戊午夏筵奏雖以舊陳降續新陳還起有所區別爲言而前後所論終涉矛盾且降等降續亦有界分以量案所付六等以上之田每年定稅降以六等者謂之降等不入於六等正田而依續田例隨起收稅者謂之降續法例懸殊而或稱降等或稱降續又無定名本道擧行之疑眩固其勢也雖以日昨嶺南道臣申耆報本司者觀之丁巳年則新舊陳還起竝爲降等減稅戊午年則舊陳還起依前降減新陳還起直爲出稅云由前則新陳之旣減稅而又降等已違常格由後則新陳雖不可與舊陳同爲降等旣曰成川浦落永災之處則竝與應減之三年稅而不爲許減亦乖法典可謂過不及皆不中而戊午道臣之徑先徵稅使民解體者誠極未安該道臣已爲身故雖不論勘本道田政不可一任其紊亂前冬梁山郡守尹魯東亦以此事有所疏陳聖批旣命嚴覈其限內猝徵之由仍令待明年申諭定稅到今宜一番定式此後則量舊陳起墾者降賦六等減稅三年時起田中近年永災處起墾者亦爲限三年減勢稅而降等則切勿擧論其中浦落之彼邊泥生處査出加錄者依法典當年收稅戊午還起之限內出稅處所納稅穀今不可還給民間更自今年爲始限三年減稅仍以近年永災之未及起墾者流來舊陳之可合起墾者別成田案留置監營隨其每年起墾以降等第次減稅年限逐一懸錄亦爲修正兩件一報本司一報地部以考其勤慢而別具成冊詳細懸註與年分成冊一時修啓至於舊陳降等事體比減稅尤重每年春初必以某某邑舊陳幾結內限幾結將爲降等勸耕之意先爲修啓且新陳減稅申明定式則年分時永災名色尤宜審愼爲道臣者若不十分覈實容易登聞以致奸僞之滋生結摠之漸縮則該道臣難免重勘以此意一體嚴飭分付何如上曰右相之意何如時秀曰以嶺南新舊還起等減稅事屢煩往復尙今疑眩各年之擧行旣異民間之徵免不均不可不一依舊典申明定式今聞左相所奏如是知委庶皆曉然而第念新陳還起之三年減稅蓋出於蠲賦勸耕之方法意甚美而民習不古吏又滋奸一入永災則雖於數年之內還爲起墾或翌年還陳或再翌年不墾巧避三年之名永爲無稅之土又或民則耕作依例納稅而吏實偸弄遂歸隱漏以致實結之日就耗縮事之寒心孰甚於是臣意則自今以後凡係新陳還起三年減稅處田夫姓名結卜數爻還起年條別作成冊詳細懸錄每年檢田時一體考覈如或有不當陳而故陳及以起爲陳之弊嚴加懲治俾有實效似不可已矣煥之曰僚相所奏之辭尤爲精確以此意出擧條頒布俾爲申明舊典之地嶺南外諸道竝爲依此施行何如上曰依爲之出擧條煥之曰本司前郞廳柳豐逵湖西漕船護送摘奸時擧行不勤廉探爽實至於摘奸渠自占便替送下隷索賂列邑貽弊沿民聽聞所及誠極痛駭如此慢忽不職之類不可以時日之稍久置而勿問卽令該府施以定配之典何如上曰依爲之出擧條命尙愚書榻敎曰前備邊郞柳豐逵施以定配之典煥之曰正言沈普永以臺職登筵傳啓與避嫌之際做錯甚多雖緣生疎不可無警從重推考何如上曰依爲之出擧條命尙愚書榻敎曰正言沈普永推考煥之曰籌司草記與報牒題辭等文書大臣授意於有司堂上使之替行其例非止一再臣實病衰廟務多曠敢引舊例向有筵奏而至於蒙允矣有司堂上李書九謂以難安每有一事輒煩往復以致擧行之稽滯事體甚不然從重推考更爲申飭何如上曰依爲之出擧條命尙愚書榻敎曰有司堂上李書九從重推考煥之曰嶺南一道慶州最爲失稔以還上本色萬無盡捧之道請以代錢此不可以自下許施之事故敢此仰達矣上曰右相之意何如時秀曰如今年之豐以錢代捧則明年年事何可知之乎上曰諸宰之意何如文淳曰代錢名色自是法外不如本色之期於盡捧矣在學曰廟堂如許錢代則事面恐如何矣上曰然則自廟堂直爲題送可也上曰箕伯辭疏姑未賜批以其情理言之則體諒爲敦倫之方以公格論之則似此情理元無應遞之例且今年關西屢經使行民邑受弊在所當念然而以今薄俗扶植風敎之政似勝於略干迎送之弊大臣之意何如煥之曰平安監司韓用龜所處情理切爲矜悶以聖朝敦倫厚俗之政宜施體下之恩而臣等所守者公格且藩任體重不敢以許遞爲可仰對矣時秀曰論以事體不可以情理輕遞藩任而聖意旣在於敦風臣不敢以公格仰對矣上曰然則許遞可也出擧條命尙愚書榻敎曰平安監司韓用龜許遞上命時秀曰泮製迨此未嚴寒設行似好大司成何間欲設行云耶時秀曰從近爲之云矣時秀曰醫官朴烇事前因判付事李秉模所奏有待使行回還更問委折而處之之命矣今聞回還正使趙尙鎭之言別無他委折只緣未諳公格云格例雖曰未諳大關事體不可置之當該使臣趙尙鎭施以譴罷之典醫官朴烇汰去何如上曰依爲之出擧條文淳曰均廳米儲常患不足當此諸道豐登之時不可無貿米之擧而聞湖南有營耗條年例發賣者云就其中限二萬石從便貿取似好故敢此仰達矣上曰大臣之意何如煥之曰旣有已例依此爲之似好矣上曰依此爲之在學曰景福宮守直檢察之節旣自禁御兩營擧行則衛將當以兩營騎士差出以考勤慢不可不擇差而若以久勤循次擬望則必多不合之患自今以後景福宮衛將二窠屬之兩營騎士而每當差出之時往復該營將臣亦爲招見騎士勿論久次與否各別擇差以爲責效之地而自臣曹時時考察如有不勤之事則草記棍汰事定式施行何如上曰依爲之出擧條上曰大臣就坐臺諫進前允遂等曰請亟寢罪人鄭致達妻出置罪名命釋之音依前還發配所仍令王府快正典刑措辭見上上曰不允出擧條允遂等曰請物故罪人德相亟施孥籍之典措辭見上上曰不允出擧條允遂等曰請逆賊尙喆追施孥戮之典措辭見上上曰不允出擧條以下一行半刀削允遂等曰請遲晩後物故罪人啓能亟施孥籍趾賊等凶種快施邦刑獻遂設鞫得情措辭見上上曰不允出擧條允遂等曰請夏賊子女亟施跪斬之典斗恭親屬應坐之類一依适雲例擧行英材斗恒及夏賊親屬奴傔連伊夫妻竝嚴鞫得情夬正典刑措辭見上上曰不允出擧條允遂等曰請物故罪人國榮亟施孥籍之典措辭見上上曰不允出擧條允遂等曰請明謙以謙亟施孥戮逆復庶子好石亟施處絞荐棘罪人時偉設鞫得情快正王法遲晩罪人宇鎭捧根脚夬正王法措辭見上上曰不允出擧條允遂等曰請承款後物故罪人九宗亟施孥籍之典措辭見上上曰不允出擧條上命就坐普永曰請金甲島爲奴罪人克觀更令王府嚴鞫得情快正王法措辭見上上曰不允出擧條普永曰請逆賊尙魯亟施孥戮之典措辭見上上曰不允出擧條普永曰請濟州牧定配罪人姜彝天黑山島定配罪人金履白慶源府定配罪人金鑢亟令王府拿來設鞫嚴問快正典刑其餘徒黨亦令嚴鞫處斷以折奸萌措辭見上上曰不允出擧條憲府無傳啓尙愚曰臺啓何等體重而正言沈普永傳啓之際有誤讀之失事甚未安推考何如上曰依爲之出擧條有聞曰應敎金近淳於進前之時未免失措推考警責何如上曰遞差可也出擧條普永曰臣言議風裁本不合於淸朝耳目之任而猥登前席以生疎之致傳啓之際誤讀一字致被承宣請推之擧滿心慙恧無地自容臣以此情踪何敢一刻晏然於臺次乎請命遞斥臣職上曰勿辭亦勿退待出擧條上曰向於筵中以前完伯事有所云云而今番臺評全不成說所謂災結自有廟堂劃給之數爻又有各邑分俵之記則雖有百輩奸裨豈有偸食之理哉名以臺章不切於事理貽羞大矣寧不寒心矣上命尙愚書榻敎曰呈告摠管許遞今日政差出又命書榻敎曰未肅拜工曹判書許遞上命尙愚書傳敎曰吏兵房承旨持歲抄入侍又命書傳敎曰推考房承旨持禁府刑曹赦文書入侍又命書傳敎曰吏兵曹歲抄點下者依例捧傳旨仍命退諸臣以次退出